Wozé
Ná-Sɛʋɛi
Sɛʋɛi lɔɔzeizuʋɛ ma woo mɔungiti
Sɛʋɛi nii ɠa Wozé ná-eteai ta ná-kulakɛlɛmaiti suɠulazu. Wozé ɠɛni GALA gooi wosu Zuda masa naanigɔ ta Izilayɛle masa gila ta-ziɛgiti su (1:1). É GALA goo wo fai lɔɔzeini kona undɔfela puulɔɔlugɔi (750) ma ziɛgiti su, aisa Yesu Kilista ʋa zɔlɔɔ. Nu la kwɛɛ ni Wozé ɓɔɠɔ ɠa é ná-GALA gooiti puai sɛʋɛi nii zu, ɓaa nu ɠili ka é kɛai.
Masadai nii é ga lɛkpɛmaʋɛ nu ɠɔʋɛzu ʋelei, nii é ga Izilayɛle masadai, miná nu ɠɛni ga Wozé, GALA gooi bɔɔlɔzu é ɠɛni bosu, ti leʋega ɠɛni de Izilayɛle ma. GALA ge devei veeni Wozé ya ga é koloɠolo anzanui ta vulu, nii daaseigi ɠɛni ga Gomɛɛl (1:2). Ti doun saʋagɔ zɔlɔɔni, kɛlɛ Gomɛɛl ɠulani Wozé ya, é zei zunu ɠili bɛ. Naa ʋoluma Maliɠii devei veeni Wozé ya ga é Gomɛɛl nɛɛʋɛ nɔ, anɛɛ ni naa wɛɛnziɛgi ɠɛɛʋɛ (3:1). Ta-ʋɛlɛyeɠei ɠɛni ga poogi, nii é ɠɛni Izilayɛleni zɔɠɔzu vai lɛɛzu ta GALA. Anɛɛ ɓalaa Izilayɛle yaavai ɠɛa ga GALA, tɔɔzei dii vai ʋa, é ɗa kɔɔɠɔ ganigiti dɛbi, GALA ge yɛni ná-wooɠɛɠiladai ʋolu, ná-nɛɛbɛi é lo Izilayɛle ʋa, ta é minazeɠe ga toɠa ti ɠizosu. Wozé ná-GALA gooi ɠa GALA ná-nɛɛbɛ ma wooɠɛɠiladai ta ná-nuɓɔɠɔlai lɛɛzu.
Unsosuʋɛ
1. Wozé ná-eteai ta vului é ɠɛni ti yɔɠɔzu ta Gomɛɛl (1:1—3:5).
2. Izilayɛle ná-wooʋaladai ta GALA ná-wooɠɛɠiladai nɛɛbɛi zu (4:1—14:10).
1
1 Ɠɔoɠɔ GALAGI wooiti kaa, niiti é ti woni Ɓeyeli ná-doun zunui Wozé ma, siɛgi zu Zoase ná-doun zunui Zeloɓoame ɠɛni la ga Izilayɛle wolodama puugɔiti ta-masagi, ta Zuda masagi niiti ta-ɠona ɲɛkpɛiti daawu: Woziase, Yotame, Aɠaze, ta Ezekiase.
GALA ná-keela woo mɔungi
é boni Wozé ma
2 Ʋele ɠa Ɠɔoɠɔ GALAGI tɔɔzeini la ga ɓɔɛa Wozé ʋɔ, é ɗa bo ná-nuɓusɛiti ma. Ɠɔoɠɔ GALAGI ɠɛni Wozé ma: «Li, è koloɠolo anzanui gila seɠe, è sei, dointi è ʋaazu ti zɔlɔɔsu ba, naati ta ɠɛ ga koloɠologi zu lointi. Mazɔlɔɔ zooi zu nuɓusɛiti pɛ ti ɓɔɠɔ vea koloɠologi ya, ga ti ʋoluave fai Ɠɔoɠɔ GALAGI ʋa.» 3 Wozé liini naazu, é Diɓilayime ná-doun anzanui Gomɛɛl vulu. Naa kogi zeɠeni, é doun zunu zɔlɔɔ bɛ.
4 Ɠɔoɠɔ GALAGI ɠɛni Wozé ma: «Doungoi laasei pɛɛ ga Zizeleyɛle, mazɔlɔɔ su la mɔ ɠooza, gè wuzeɠe Zewu mavofodaiti daalɔɠɔma, tɔɔzei ɲamai naa ʋa puai Zizeleyɛle, gè Izilayɛle masa fai zeɠe ga. 5 Naama voloi, nà Izilayɛle ná-kɔɔɠɔ zobogi zuɠoloɠolo Zizeleyɛle nɛmɛi zu.»
6 Gomɛɛl kogi zeɠeni ʋolu, é anzanu loun zɔlɔɔ. Ɠɔoɠɔ GALAGI ɠɛ Wozé ma: «Daasei pɛɛ ga Lo-Luama,* mazɔlɔɔ Izilayɛle ʋɛlɛyeɠei wɔin wola la mɔ mà, gè ʋa ɗa maavaayɛ nɔ ɠɔ. 7 Kɛlɛ nà-nɛɛbɛi la zeɠea Zuda ʋɛlɛyeɠei ʋa pɛ. Kɛlɛ nɛ̀i gè ga Ɠɔoɠɔ GALAGI ta-ƓALAGI, nà ti ɠizosu, gè la naa ɠɛa ga mɛɛin ɓaa boɠa zɔkpɔi, kɔɔi ɓaa kɔɔɠɔ zooiti taade, ɓaa kɔɔɠɔ zoo ɓizɛ nuiti.»
8 Gomɛɛl ná-doin Lo-Luama laaɠulaai ma ɲiimii ʋa, é kogi zeɠeni, é doun zunu zɔlɔɔ. 9 Ɠɔoɠɔ GALAGI ɠɛni Wozé ma: «Doin laasei pɛɛ ga Lo-Ami,† mazɔlɔɔ Izilayɛle nuiti, wo la mɔ ga nà-nua, nà ɓalaa gè la mɔ ga ani nɔpɛ wo ʋɛ.»
* 1:6 Lo-Luama: Daaseigi nii poluʋɛ ga «nii wɔin wola la laani». † 1:9 Lo-Ami: Daaseigi nii poluʋɛ ga «nà-nu laade».