7
Folo ɠaaɓelagi ɠa ʋaazu
1 Ɠɔoɠɔ GALAGI ɓɔɛni pɔ̀, é ɠɛ mà:
2 «Ɗa ʋe, zunui, Maliɠii Ɠɔoɠɔ GALAGI wooi ɠaa Izilayɛle nuɓusɛiti ma:
‹Wɛlɛ, yeeɠɛɠala ɠaaɓelagi ɠaa!
Ma ɠaaɓelagi zeelia zooi ma zoko naanigɔi pɛ bɛ.
3 Niizu wɔnɔi ɓega,
nà nà-ziiɠaawanai lɛɛzu ga woye,
gè wo-ziɛ ʋelei ma lukpɔi ɠaaleʋe,
gè wo zala, é zoloo wa-ɠɔzɔba vaiti ma.
4 Gè la wo ɠaazumaawɔinɠaa, gè la wo makɛga.
Nà wo zala ga wo-ziɛ ʋelei ta wa-ɠɔzɔba vaiti
wo ɠatani ti ɠɛɛ vai ʋa.
Wa suɠwɛɛ naazu ga nà ɠa gè ga Ɠɔoɠɔ GALAGI.›
5 Maliɠii Ɠɔoɠɔ GALAGI wooi ɠaa:
‹Nimizai, nimiza ɠila kpegi,
kɛɠala la ná, naa ɠa é ʋaazu!
6 Gaaɓela foloi zeelia.
Gaama ʋe, é zeelia,
wɔnɔi ɓega, toɠa nuu é ʋaazu.
7 Wo ɠoloɠolo foloi ʋaa, zooi ɠaa nuɓusɛiti!
Ungo, yeeɠɛɠalai zeelia, foloi maaɓuɠa.
Wɛlɛ, kidaaʋili fai ɠa é gizeiti ma,
koozunɛɛi ʋotogi zu.
8 Niizu gaamago nɔ, nà nà-ziiɠaawanai lɔɔzu wo unga,
nà zeelizu nà-ziiɠulagi ɠwɛgi ma wo laalɔɠɔma.
Nà wo lukpɔɠaaleʋezu é zoloo wo-ziɛ ʋeleiti ma,
gè wo zala ga wa-ɠɔzɔba vaiti pɛ.
9 Gè la wo ɠaazumaawɔinɠaa, gè la wo makɛga.
Nà wo zala ga wo-ziɛ ʋelei ta wa-ɠɔzɔba vaiti
wo ɠatani ti ɠɛɛ vai ʋa.
Wa suɠwɛɛ naazu ga nà ɠa gè ga Ɠɔoɠɔ GALAGI, é wo loɠazu.› »
Faa ɠoloɠologi ɠɛʋele ɓɛtɛa
10 «Wɛlɛ tukpɔɠaaleʋe voloi ʋa,
faa zuɠoloɠologi ɠɛʋele ɓɛtɛa.
Doɠa ɓakɔi ɠɛʋele ɓɛtɛa!
Wasogi zuwɔɔlɔa!
11 Toomai wuzeɠea,
ga é ɠɛ ga kpakɔi é lo faa ɲɔu ɠɛɛ vai ʋa.
Tanɔpɛ ge la yɛga ná ɲɛgɛlɛin,
anɛɛ niima nuɓusɛiti su,
ɓaa bɛbɛ wolai nii é zɔngɔzu,
ɓaa ti wɔɔlɔ ʋelei ta ta-lɛbiyai.
12 Yeeɠɛɠalai ɠana zeeli,
ma voloi maaɓuɠaa,
ani ɠeya nui la mɔ ɠoozunɛa,
zɔi é ani ʋɔdizu, naa la mɔ ɠaazuɠilia,
mazɔlɔɔ nà-ziiɠaawanai ɠa nuɓusɛi pɛ daalɔɠɔma.
13 Ani ʋɔdi nui la zooga é ʋa ná-sɔɔlai zɔlɔɔ ʋolu,
anɛɛ ni toɠa yɛ vulua.
Tɔɔzei fai deveai nuɓusɛiti pɛ ma, é la zeɠea ma.
Ti pɛ ta eteai ziɛzu faazupui zu,
tanɔpɛ ge la zooga é ʋa yɛ vulua.
14 Ta yɛ puʋugi vɛɛzu ɠɔ, ti fai pɛ kpɛtɛ,
kɛlɛ zunu nɔpɛ ge la lia kɔɔmaʋɛ,
mazɔlɔɔ nà-ziiɠaawanai ɠa nuɓusɛiti pɛ daalɔɠɔma.»
Kula ɠeleɠele ge la ná
15 «Kɔɔi ɠa ɓɔi taazuʋɛ,
ɗɔfɔ zeeɓɛi ta pului ɠɛ pɛlɛyeɠeiti bu.
Zɔiti ta ɠɛ ɓalaɠaiti su,
naati ta za kɔɔi zu,
niiti ti taazuʋɛ,
naati ti loo bu ga pului ta ɗɔfɔ zeeɓɛi.
16 Niiti ta yɛ vulua, ta ʋela, ti li gizeiti ma.
Eɠɛʋelei poopogi a ɗa kpalagi wo da,
ti pɛ ta kpalagi wo ta-vaaɠaaza golaiti faa zu.
17 Ti-yeeiti su ɠa ɠɛ yɔɔɠɛ,
ti-ɲiibiiti su ɗa ɓali.
18 Ta saa wɔlɔ wo seɠeiti too ɠɔba,
ti zasu ɗa ɓali ga dualuagi,
ti-ɠaazuʋɛ maalɔɔɠu ga unfegi,
tɔungiti pɛ kpuyegai.
19 Ta ta-waliiti pili ya taazuʋɛti,
ta ta-zanugiti deve ga kɔzɔba aniiti,
mazɔlɔɔ walii ɓaa zanugi la zooga é ʋa ti ɠizo,
Ɠɔoɠɔ GALAGI ná-ziiɠaawana voloi zu.
Ani la mɔ ɠɛa ti ya a kula ɠɛ ti-ɠɔdayeɠei zu,
ɓaa a ti-ɠogiti sulaave,
mazɔlɔɔ walii ta zanugiti ka ti ɠɛni ga
ti ɠɔɠɔziɠa ɠɔtui ta-vaaɠaaza golaiti faa zu.
20 Ta-ɠɔbu ani pagɔiti ka ti ti ɠɛɛni ga ta-waso ganii,
ti naati kpɛtɛni ga kɔɔɠɔ ganigiti, ti ɠɔzɔai, ti maayo ge zeɠe.
Naa ɠa é ba, nà naa ɠɛɛzu ga ti ɠɔzɔ anii.
21 Nà wɛɛinti zɛsu na, ti ʋa, ti loo ma naavoloi zu,
zooi zu nu ɲɔiti ti kɛ ga kɔɔzoganii,
ti ɓega ʋoluma ga kɔzɔ.
22 Nà ʋoluave ti ʋa,
ta nà nɛ̀ɛbɛ adaʋɛ yɛ ná, ti ná ɠɔzɔ,
toosu nuiti ta lɛ ná, ti kɔzɔ.
23 Kɔlu yɔlɔɠɔi ɠɛʋele ɓɛtɛ,
mazɔlɔɔ zooi zulaavega ga ɲama ʋuu lukpɔɠaaleʋei,
taai zulaavega ga toomai.
24 Nà ʋaazu ga zii ɠiligiti ti ziliai gola,
ti ta-ʋɛlɛiti so.
Gè zobobɛ nuiti ta-wasogi ɠwɛteʋe,
ta-zalaɠa ɠulazuʋɛti ti ɠɔzɔ.
25 Kidaaʋiligi ʋaa!
Ta ziilɛigi ɠaiziɛzu, kɛlɛ ti la sɔlɔɔsu.
26 Maanɔɠɔi ɠa ʋa, é la maanɔɠɔi ma,
woo ɲɔi ʋa, é la woo ɲɔi maazu,
ti ɗa GALA goo wo nui maanɛɛnɛ ga é kulakɛlɛmai ta lɛ.
Zalaɠa ɠula nui la mɔ nu ɠalaga,
kɛwolaiti ti la mɔ nu lɛnɛga.
27 Masagi ɠa zei gaazuɗɛʋui zu,
kundiɠii ɠɛ kidaaʋiligi zu,
nuɓusɛiti sasu ɗa ɓali ga duai.
Nà ʋaazu ti zosu, eɠɛʋelei ti luʋa ʋeleiti ti la,
gè ti lukpɔɠaaleʋe, eɠɛʋelei soloogai la ti ma.
Ta suɠwɛɛ naazu ga nà ɠa gè ga Ɠɔoɠɔ GALAGI.»