72
GALA maanɛɛnɛi é wosu masagi ʋɛ
1 Salomɔn ná-guyei.
Ee, GALA, fe masagi ʋɛ, é tukpɔi ɠaaleʋe ga è ɠɛʋele,
ɗa-lelebodai ma ɠigi ve masagi tɛi zea.
2 Toɠa ɗa-nuɓusɛiti tukpɔɠaaleʋe ga telebodai,
ta sɔledai maanɔɠɔ nuiti tetema.
3 Ziilɛigi yei é zeɠe gizeiti ma,
ta telebodai gize goiti ma,
ti ɠɛ ga nuɓusɛiti pɛ tɔnɔ.
4 É sɔle fai ɠɛ maanɔɠɔ nuiti bɛ,
é bala nuiti ti-lointi kizo,
é naati kpɔlɔ nui wolowolo!
5 Ni nɔ foloi ɠa dɛ toozu, toɠa yɛ vulua,*
ni nɔ alugi ɠa dɛ volozu,
eyɛsu yeeɠɛɠalaiti ti ɓe.
6 Masagi ɠa ɠɛ eɠɛ tonai é ʋuuzu wozawoliai zu,
eɠɛ duɓui é zooi yɛɓɛzu.
7 Ná-foloiti su, telebodai ɠaa ɠa wɔɔlɔ,
ziilɛigi zu ɠa wɔɔlɔ, ni nɔ dɛ alugi ɠa volozu.
8 Toɠa masadai ɠɛ é zo kpoloɗɛi ʋa, é zei kpoloɗɛi ʋa,
é zo ziɛ wolai Efelate ma, é li zou ɓela ga.
9 Nuiti ti zeini teʋebai zu, naati ta ʋilɛ ɲiibiɠa, ti nɔkɔ bu,
sili nuiti ta fufiligi ɠɔmɔ.
10 Taalasise masagiti ta ziɛ zaama yooiti ma masagiti ta ʋa pɔ bɛ ga maazoloo ganiiti,
Saɓa yooi ta Seɓa yooi ma masagiti ta ʋa pɔ bɛ ga ta-vebɛaniiti.
11 Masagiti kpein ta nɔkɔ bu, ti dɛbi,
ziiti kpein ta ɠɛ ga ná-botiɠɛ nuiti.
12 Mazɔlɔɔ toɠa bala nui unmɔɔ, nii é kpɔba ɠaiziɛzu,
ta maanɔɠɔ nui, nii kpɔba nu la bɛ.
13 Toɠa zɛbɛsulala nuiti maawɔinɠa ta bala nuiti,
toɠa bala nuiti zɛnvui ɠizo.
14 Toɠa ti unmɔɔ, é ti ɠula toomai ta maanɔɠɔi zu,
mazɔlɔɔ ti-yɛnvui ɠa vizɔ gaazu gola.
15 Masagi yɛnvui zuɠooza!
Toɠa zanugi zɔlɔɔ, nii é ga Saɓa yooi zu gelei.
Nuiti ti GALA maanɛɛnɛ bɛ yeenɔpɛ,
ti ɗa tuyai lo bɛ yeenɔpɛ su.
16 Moloi ɠa ʋooʋa zooi zu,
moloi ɠa ʋɛɛ mɛɛ gizeiti ma,
su ɠa wɔɔlɔ eɠɛ Liɓan ɠizeiti ma,
nuiti ta mɔin eɠɛ zooi zu lufaiti.
17 Daaseigi ɠa yɛ ná ɠɔ!
Ni nɔ dɛ foloi ɠa toozu, tɔɠɔi ɠa ɠula, maawoo ziɛ adaʋɛ pɛ!
Siɛgi zu nuiti ti tuya loozu la ɓɔɠɔ ʋɛ ti ɠilagilagi, ta daaseigi wo.
Ziiti kpein eteai zu ta ɠɛ ma undaanɛ nui!
18 Mamagi ɠa Ɠɔoɠɔ GALAGI ʋɛ,
Izilayɛle ná-GALAGI,
tɔ ɠila kpe ka a ɗa laavɔɔ vaiti kɛ!
19 Eyɛsu ɠɔ, mamagi ɠa GALAGI ʋɛ,
é volozu, ná-lɛbiyai ma voloi eteai kpein sulaave!
Amina! Amina!
20 Ʋɛ ɠa Izayi ná-doun zunui, Davide ná-maanɛɛnɛiti kwɛgai ná.
* 72:5 toɠa yɛ vulua: Eɓulu woo zɛʋɛ wɔlɔmai zu, naa ɠa ga: ta lua è ʋa.