25
Faanɛɛ wuuɠwɛɛ guyei
1 Ɠɔoɠɔ GALAGI! Ɗa ga nà-GALAGI,
nà è wɔɔlɔzu, gè è-laaseigi maamusɛ,
mazɔlɔɔ è faa ʋagɔiti kɛa,
niiti è ti zeini kpasu kaite,
ti la valiboga, nu a ɠito ti ʋa.
2 Mazɔlɔɔ è taa wolai ɠɛa ga kɔtu ziɠigiti,
taa zɔɓelama wolai ɠoloɠologa.
Wɛɛinti ta-laa wolai,
ani la mɔ su, a kɛ ga taa wola,
ta é la mɔ loga ʋolu pɛ.
3 Naa ɠa é ba, zobobɛ nuɓusɛiti ta è lɛbi,
nu ʋaa yooiti ta-laa wolaiti ta ɗa-zobogi ɠwɛɛ, ti lua è ʋa.
4 Mazɔlɔɔ è ɠɛni ga bala nuiti dɔɔɠuzuʋɛ,
ungo, maawɔin nuiti dɔɔɠuzuʋɛ,
siɛgi zu ti ɠɛni la kidaaʋiligi zu.
È ɠɛni ga ti-lɔɔɠuzuʋɛ sabalagi ʋa,
niinigi é ti lɔɔɠuzu foloi ma liegi ʋa.
Mazɔlɔɔ nu ʋaa nuiti daa liegi ɠɛɛʋɛ eɠɛ sabala golai,
é loɠazu siɠigi ʋa,
5 ɓaa eɠɛ foloi ma lie golai é loozu zou vɔɔi zu.
Ɗa wɛɛinti sɔngɔ wooi ɠaayeizu.
Eɠɛʋelei foloi ma lie golai ɠaazumaa ɠa ɗa lɔɔɠu la ga tonaɓiingi,
ɗa toosu nuiti ta-ʋilɛ sɔlɔɔ guyei ɠaayei.
6 Siyɔn gizei nii ma ɠa Ɠɔoɠɔ GALAGI, Fai-Pɛ-Maliɠii
fɛti wolai ma laamii ɠɛʋele ɓɛtɛzu ná nuɓusɛiti bɛ
ga suai gulɔai, dɔɔ wɔlɔmai ʋu ma,
sua yɔɓɔgi gulɔai golai,
ta dɔɔ wɔlɔmai, gaazeɠegai ga pagɔ.
7 Náʋɛ ɠa é gɔlɔ zeɠei ɠoloɠolosu ná,
nii é ʋɛɛni nuɓusɛiti pɛ gaazuʋɛ,
é ga gaazuɠili zeɠei é ʋɛɛni zii ɠiligiti pɛ gaazuʋɛ.
8 Toɠa saa vai ɓe eyɛsu ɠɔ,
Maliɠii Ɠɔoɠɔ GALAGI ɠa ti-ɠaazuɗɛiti kpale ti-ɠaazuʋɛti pɛ.
Ɓaaɠulamai ná-nuɓusɛiti ti sɔlɔɔni,
toɠa naa ɠula eteai ʋa ná pɛ.
Mazɔlɔɔ Ɠɔoɠɔ GALAGI ɠa é boga.
9 Toɠa wo naama volo ná ga:
«Wɛlɛ gá-ƓALAGI ʋa,
tɔ ɠa gi ɠitoni ba,
tama tɔ ɠa é gi unmɔɔgai.
Ungo, Ɠɔoɠɔ GALAGI ɠa é ɠɛni ga ada-ɠitogi.
Ade ɠoozunɛ, ade ɲaɠai ɠula,
tɔɔzei é ade ɠizoga!»
10 Mazɔlɔɔ Ɠɔoɠɔ GALAGI yee ʋagɔi ɠa laani gizei tɛi ma.
Kɛlɛ kɔɠɔlomai woga ga Moaɓe yooi gaamanɔ,
eɠɛ kaʋai nu ɠɔɠɔlosu ma kaʋa ʋilisuʋɛ.
11 Toɠa yeemaaɠɔ kaʋa ʋili zeɠei zu,
eɠɛʋelei dase bo nui a ɗa kɛ la.
Anɛɛ naa ʋe, Ɠɔoɠɔ GALAGI ɠa ná-wasogi ɠaayei,
anɛɛ toɠa ɠaaɓaazu ʋele-o-ʋele.
12 Ɠɔoɠɔ GALAGI ɠa ɗa-ziɠigiti golo
ti maayikiai, nu lɔɔzu la ti ʋa,
toɠa ti loka, é ti ʋu ya zooi ma fufiligi zu.