39
1 «È naama yeeɠɛɠalai ɠwɛɛ nɛi, nii fasa woliiti ta ɗa yiʋoi ʋilɛ da?
Ɗa ɗa dopaiti pɛtɛ nɛi, siɛgi zu ti yiʋoi ʋilɛsu da?
2 Ɗa ɗa alugi ɠaalu nɛi, nii é kɛɛzu koozu?
È ta-yiʋoi zɔlɔɔ yeeɠɛɠalai ɠwɛɛ nɛi ɓaa?
3 Ta ɗa zuɓili, ti ti-yiʋoi ʋilɛ,
názu taɓai zeɠea ti ʋa.
4 Ti-yiʋoiti su ɠa ɗa lo, ti ɗa wɔɔlɔ fiilɛi ɠa,
ta maaɠoozana ti-lee ʋa, ti la mɔ ʋaa pɔ ʋolu.
5 «Ɓɛ ɠa é dɔɓɔ zoovalegi ʋilɛgai ɓɔɠɔyeemai zu?
Ɓɛ ɠa é dɔɓɔ zoovalegi viegai, ga é li?
6 Gè seizuʋɛ ɠɛɛʋɛ ga teʋebai zu,
kpolo nɛmɛiti ka a ɗa ɲi ti zu.
7 Toɠa ɗa ɲɛɛɠula taazuʋɛ ma zɔngɔ wooi zu,
é la sooi ná-totuɠɔ nui ná-kpee wooi mɛniga.
8 Toɠa gizeiti suɓizɛ, é ʋa ná-daamianigi zɔlɔɔ,
tufa wundui kpein ka é gaiziɛzu.
9 «Teɠui wɔinʋɛ nɛi ga é lɔ ɗa-wotii zu?
Toɠa ɲi nɛi ɗa-logani zasai ɠobaʋɛ?
10 Ɗa galu lo nɛi teɠui ʋa, ga é wozawoli è ʋɛ?
Toɠa ʋilɛ nɛi è ʋolu, é ɗa kalii ɓokpo nɛmɛi zu?
11 Ɗa ɠito nɛi tɔun ba, tɔɔzei ná-zɛbɛi wɔɔlɔʋɛ gola?
Ɗa ɗa-wotii zulɔnɔgi yɛ zea ɓaa?
12 Ɗa ɠito ba nɛi, ga toɠa ɗa-moloi leʋe è ʋɛ,
é ʋaa la, é pu molo loɠazuʋɛ?
13 «Sokei ɠoʋegiti ta ɗa ʋɛɛ su ga koozunɛɛi.
Kɛlɛ nu la ti ʋokɔɠɔga wɔnii naa nɔnɔi ma, nii daa ga sigɔɲe.
14 Mazɔlɔɔ sokei ɠa ɗa ɠain la fufiligi zu,
é zou ɓadii yɛ ná, é ʋɛɛ ma bɛ,
15 é yeema ga nua ta ziɛ ma, ti golowolo,
ɓaa dɔɓɔ zuaiti ta ziɛ ma.
16 Ná-dointi ti la loni zii ʋa, eɠɛ ti la ga nɔnɔ,
é la yiizoolɛzu ga é mina ɓɔlɔ wafuun.
17 Mazɔlɔɔ GALA ge balani ɠimalai ma,
é la nɔnɔ zɔlɔɔni keleɠelegi zu.
18 Kɛlɛ a wuzeɠena, é kpizɛi lɔɔzei,
toɠa ɗa ɲɛɛɠula sooi ta kpizɛ nui zu, é ti yɛ ɠoozama.
19 «Ɗa ɠa è zobogi veezu sooi ʋɛ ɓaa,
è maaɠili ga kɔma leɠai, nii a ɗa ɲiikpi?
20 Ɗa ɠa ɗa ɗa kɛ é ɗa ʋili fafa eɠɛ kotogi?
A ɠɛna ɓɔɠɔ lɛa su ga kpɔzɔ wooi, sasuɓalii ɠa ɗa lɔ nuiti su.
21 Toɠa ɗa pɛtugi zuziɠa ga polokagi, koozunɛai ná-zɛbɛi ma.
É ɗa li ga siliɲɔɠɔi ná-kɔɔɓɔgi laaɠomi ga.
22 É ɗa ɲɛɛɠula dualuagi zu, ani la maalua.
É la ɠula ʋolu boɠa zɔkpɔi ʋɛ.
23 Kɔɔɠɔ zɔɔlaiti tugi ɠa lɛɛzu maazu:
mɛɛn zeɠe ɓɔlɔi, kpɛɛin é volozu ta kpɛɛn goi.
24 É ɗa ɓali ga maaɓɔuntalai, é ɗa ʋili ga kpizɛ wolai.
É la mɔ yɛga loni kpɛ, a puʋugi wooi mɛnina.
25 Siɛgi zu puʋugi vɛɛzu la, toɠa ɗa ɓain, é ɠɛ ma: ‹Ee!›,
é yɛ ɠoozama, é kɔɔi ɠugi mɛni,
ta kundiɠiiti sikɔ wooi, ta kɔɔ ɓeei.
26 «Ɗa-ɠeleɠelegi zaɓui ɠa é kɛɛzu seeʋei ɠoʋesu da ɓaa,
é ɠoʋe, é li lɛkpɛmaʋɛ nu yeezazu ʋelei?
27 Ɗa ɠa è koɠɛi levezu, ga é lɛ fiilɛi zu,
é laɠagi lo gizeiti maazuʋɛti?
28 Toɠa ɗa fasa ɠizei ɠɛ ga seizuʋɛ, é ɗa ɲii ná kuai,
kɔtu laaʋalizuʋɛ ɠɛ bɛ ga siɠigi.
29 Ná ɠa é ná-daamianigi maaɓɔunsu ná,
naa ɠa yɛsu ɠoozama, gaazuɠɛzɛiti ti ka.
30 Ná-doungoiti ta ɗa ɓɔɔle ga ɲamai.
Ʋɛ nɔpɛ ani ʋoomaiti ti ná, miná ɠa a ɗa ɠɛ ná.»