48
GALA gooi Moaɓe yooi laalɔɠɔma
1 Fai bogai Moaɓe yooi ná-faa zu. Ɠɔoɠɔ GALAGI, Fai-Pɛ-Maliɠii, Izilayɛle ná-GALAGI wooi ɠaa:
«Neɓo nuiti maa ɠa nɔɠɔzu,
mazɔlɔɔ ta-laai ɠoloɠologa!
Kiliyatayime unfega, ti soga!
Taa wolai unfega, sasuɓali.
2 Moaɓe yooi ɠaazu unfegi ɠulaa ba, é ɓega.
Ti ɠɛni kisiɛ ɲɔiti bosu Ɠɛsɛɓon taai laalɔɠɔma:
‹Ade li, de daaseigi ɠaaʋa, é ɠula ziiti saama!›
Wa ɓalaagi, Mademen nuiti, wo ɠoloɠologɛ na,
kɔɔi ʋilɛga wo ʋolu.
3 Kpee wooi ɠa ɠulazu Ɠɔlɔnayime taa wolai zu,
ti suɠoloɠologa, ti suɓezeɠele.
4 Moaɓe ɠoloɠologa!
Ná-doungoiti ta kpeei wola loozu.
5 Ta lɛɛzu ga kpeei loa nu lɛɛzuʋɛ Luɠite.
Nu yeizuʋɛ é zeɠe Ɠɔlɔnayime,
kidaaʋili kpeei ɠa loozu,
tɔɔzei faa zuɠoloɠologi ʋa.
6 À ʋela, wo wo-yɛnvui magala!
À ɓizɛ eɠɛ dɔɓɔ zoovalegi é teʋebai maaɓudɛzu.
7 Moaɓe, è ʋoluzeini ɗa-ɓɛtɛi ʋa,
ta è-ɓɔɠɔ zɛbɛi.
Naa ɠa é ba, ɗa zosu.
Galagi Kemɔse ɠa liizu duɔlai zu,
ta ná-zalaɠa ɠula nuiti, ta ná-kundiɠi wolaiti.
8 Faa zuɠoloɠolo nui ɠa lɔ taai ɠilagilagi pɛ su,
é la ɓudɛa taa ɠila kpalaa maazu.
Undaaʋiligi ɠa ɠɛ pɛtugi zu, nɛmɛi zuɠoloɠolo,
naa ɠa Ɠɔoɠɔ GALAGI boni.
9 À kɔtu ziɠigi lo, é ɠɛ ga Moaɓe ná-kizɛsui,
mazɔlɔɔ koloɠolo fai ɠa ga gaama vaa.
Ná-taaiti ta ɠoloɠolosu,
nuɓusɛ la mɔ ɠɛa ná.
10 Naama nui voovooʋɛ, zɔi é la Ɠɔoɠɔ GALAGI ná-botii ɠɛɛzu ga yii pɛ.
Naama nui voovooʋɛ, zɔi é Ɠɔoɠɔ GALAGI ná-boɠa zɔkpɔi ʋalasu ɲamai ma.
11 «Kaipa Moaɓe ma loungo ziɛ su ziilɛini.
É la liini duɔla zu.
É ɠɛni looɠosu eɠɛ dɔɔi buuʋɛai, nu la tatini,
é ʋa kula ma liɠii zu, é ʋa pu taɠili su.
Ná-nɛɛi yɛgɛ ba,
maku mɔungi la valiboni.
12 «Naa ɠa é ba, foloi tanigaa ta ʋaazu, yeei nà nuiti teʋe da ma, ti kula ʋuuliɠi zu, ta puuliɠiiti suwo, niiti é ti zu, ti zɛba ti ma liɠiiti golowolo,» Ɠɔoɠɔ GALAGI wooi ɠana. 13 «Moaɓe iɲɔ ka leʋe ná-galagi Kemɔse ʋa, eɠɛʋelei Izilayɛle masadai iɲɔteʋeni la Ɓetɛle ɠalagi ʋa, nii ti wola laani da.
14 Moaɓe nuiti, wa zoo ɠale ɠɛɛzu ma:
‹Gá ga salaʋusu ɠɛzɛiti,
zunuiti ti ɓɛtɛai kɔɔɠɔ vai ma›?
15 Moaɓe ɠoloɠolo nui ʋaa, é laalɛ ná-taaiti bu,
buzeɠe niinɛgiti wo-ɠigi ti ʋa,
toɠa liizu ga naati sua ʋaazuʋɛ.»
Masa golai wooi ɠana, nii daa ga Ɠɔoɠɔ GALAGI, Fai-Pɛ-Maliɠii.
16 «Maanɔɠɔi maaɓuɠaa, toɠa na zeeli Moaɓe ma,
ná-nimizai ɠana ʋa ga gaazuvilɛ wolai.
17 À li, wo ɗa zealuʋɔ,
wɔiti kpein wo maaɠoolii zu,
wɔiti wo ná-tɔɠɔɠulagi ɠwɛɛ,
wa ɠɛ ma: ‹Zobodai nii ɠoloɠologɛ ɠale,
zobogi lɛbiya wolai ɠɛa ba?›
18 Diɓon nuɓusɛi, ʋilɛ,
è zeɠe geezuʋɛ ɗa-lɛbiyai zu,
zei kpɔɔle wɔin zu.
Mazɔlɔɔ Moaɓe ɠoloɠolo nui ɠana lɛ,
é laalɛ è wu, ɗa-laaiti siɠigi ti ma, é ti wolo.
19 Alowɛɛl nui, lo pelei zu, è ɗa maaɓɔungi wo.
Pela nuiti gaazaɠa, ta niiti ti ʋoolaai ti ʋa,
ga leeni ɠa kɛai?
20 ‹Moaɓe unfega, mazɔlɔɔ é lokaga.
À zɔngɔ, wo ɓain!
À daazeeli ziɛ wolai Aalanɔn laaʋɛ,
ga Moaɓe woloa.›
21 «Ɠɔoɠɔ GALAGI ná-tukpɔi laalɛ gize nɛmɛi ɠaa yooi wu, ta ma laaiti: Wolon, ta Yasa, naa ʋɛɛ Mefaate ʋa, 22 ta Diɓon, ta Neɓo, é ʋɛɛ Ɓɛte-Diɓelatayime ʋa, 23 ta Kiliyatayime, ta Ɓɛte-Gamuul, naa ʋɛɛ Ɓɛte-Meyon ʋa, 24 ta Keliyɔte, ta Ɓosela, é ʋɛɛ Moaɓe yooi zu laaiti pɛ ba, ti maaɠoozani, ɓaa ti maaɓuɠani.
25 Moaɓe zuɲɛgi ɠulaa su, zee ɠalea,»
Ɠɔoɠɔ GALAGI wooi ɠana.
26 «À dɔɔi lo Moaɓe la, mazɔlɔɔ é ɠɛni kaazu ga tɔ ɠa é zeini Ɠɔoɠɔ GALAGI unda! Toɠa ɓɔɠɔ maaɠɔsu ná-unpiligi zu, tɔ ɓalaagi toɠa ɠɛ ga ɲɛɛɠulasu ani ɛsɛ pɛ zea. 27 Moaɓe, ɠizɛ su ʋelei è ɠɛni ɲɛɛɠulazu la Izilayɛle zu. È ɠɛni kaazu ga unma nu ɠa è sogai, mazɔlɔɔ è ɓɔɛ laa ɠilagila é ʋilɛ ba, è ɓena ungi ɲiikpi ga ɲɛɛɠulasui.
28 Moaɓe nuiti, à ɠula taai ʋa,
wo zei fasa ɠizeiti su.
À ʋokɔɠɔ poopogi ma,
a ɗa laɠagi lo fasai zɛlɛsuʋɛ ná laaʋaliai.
29 «Gi Moaɓe ná-waso fai mɛnigɛ,
wasogɛ da ge leʋe,
ná-ɓɔɠɔwɔɔlɔ ɠigi, ta ná-gaazumaanɛɛi,
ta ná-ɓɔɠɔvaalɛsui, ta ná-kibɔɔlɔmai.
30 Gè kwɛɛ ga pagɔ, faa ʋooʋamai, é ɓakimaalɛ,
kɛlɛ nii é kɛɛzu, gaa la ba,»
Ɠɔoɠɔ GALAGI wooi ɠana.
31 «Naa ɠa é ba, nà wɔlɔzu Moaɓe ʋɛ,
gè kpee loo Moaɓe pɛ faa zu.
Kpalagi ɠa wosu Kiil-Ɠelɛse nuiti faa zu.
32 Nà wɔlɔzu Siɓima leezɛn ɓelei ma,
é leʋe Yazɛɛl ʋa,
è-ma ɓekegiti ti ɠɛni ɓudɛzu Kpoloɗɛ Wanai maazu,
ti ɗa zeeli Yazɛɛl ɓoloɗɛi ma,
kɛlɛ faa zuɠoloɠolo nui ʋaa,
é ʋili è-ma waai ma, ta è ɓɛtɛ vai.
33 Ti ɠoozunɛ, ti ɠɛ wuulee,
naa ɓega Moaɓe gulu ɓeleiti su,
ta ma yooi ɠa ná pɛ.
Dɔɔ la mɔ dɔɔ makɛ ɲakaiti su,
nu la mɔ ta ziɠazu,
koozunɛ woo wolai naa ɓega.
34 Ɠɛsɛɓon nuiti ta ɓɔɠɔ maalolibosu,
ti-wooi ɠa mɛnisu Eleyalé.
Nu ɠa ti woomɛnisu Yaɠase,
é zo Sowaal eyɛsu Ɠɔlɔnayime ta Egelate-Selisia.
Mazɔlɔɔ Nimelime ɠɔtuɗɛi ɓalaa la mɔ yeizu.
35 Nà naati kula Moaɓe yooi ʋa,
niiti ti gala zalaɠai ɠulazu zalaɠa ɠula adaʋɛti,
ti ansansegiti gala ta-ɠalagiti bɛ,»
Ɠɔoɠɔ GALAGI wooi ɠana.
36 «Naa ɠa é ba, zìi ɠa ɓalizu kòozu eɠɛ koolei, é lo Moaɓe ʋa,
zìi ɠa ɓalizu kòozu eɠɛ koolei, é lo Kiil-Ɠelɛse nuiti ba,
tɔɔzei tɔnɔgi ti gaalɛɛni ba, é ʋua ya.
37 Mazɔlɔɔ ti tɔungiti pɛ kpuyega,
ti-ɓɛlɛiti bogɛ.
Ti pɔlɔpalɛi lɔa ti-yeeiti pɛ ma,
ti saa wɔlɔ wo seɠeiti too ɠɔba.
38 Moaɓe ʋɛlɛiti ma viilɛ zosuʋɛti, ta ada wolaiti pɛ,
saa vai nɔ ɠa ti ma ná pɛ,
tɔɔzei gè Moaɓe woloa eɠɛ pɔlɔ liɠii nu ɓɛdɛ la mɔ ba,»
Ɠɔoɠɔ GALAGI wooi ɠana.
39 «Pɛtɛ é vɔa, à ɓain ma!
Moaɓe ʋoluazoga, é unfega,
é ɠɛ ga ɲɛɛɠulasu anii,
ɛsɛ ge ɗa lua ba maaɠoolii kpein su.»
40 Mazɔlɔɔ Ɠɔoɠɔ GALAGI wooi ɠaa:
«Wɛlɛ, Moaɓe zili nui ɠa ɠoʋesu eɠɛ koɠɛi,
é ɗa ɠoʋe Moaɓe maazu.
41 Keliyɔte zoga, kɔɔɓɔ seizuʋɛti ti zeɠea.
Naama volo ná, Moaɓe ɠɔɔɠɔ nu ɠɛzɛiti zii ɠa zɛlɛ
eɠɛ anzanui doun zɔlɔɔ koozuwanai ba.
42 Moaɓe ɠana ma zuwu ɠaaleʋea,
é la mɔ ga zii nɔpɛ,
mazɔlɔɔ é ɠɛni kaazu ga
tɔ ɠa é zeini Ɠɔoɠɔ GALAGI unda.
43 Dualuagi, zeɠei, ta tumɔi,
naati ka ti wo maaɓɔunsu, Moaɓe nuiti,»
Ɠɔoɠɔ GALAGI wooi ɠana.
44 «Zɔi a ʋela dualuagi ʋa,
naa ɠa loo zeɠei zu,
zɔi a ɠaaɓa, é ɠula zeɠei zu,
naa ɠa ʋili tumɔi zu.
Mazɔlɔɔ nà ʋaazu ga maaɠolo ɠonagi pɔ,
ungo, nà ʋaazu la Moaɓe ʋɔ,»
Ɠɔoɠɔ GALAGI wooi ɠana.
45 «Pela nuiti suvikɛi a ɓena,
ta looɠosu ɠaiziɛ Ɠɛsɛɓon ná-niinigi wu.
Kɛlɛ abui ɓeɓega taazuʋɛ,
é zeɠe masagi Siɠon ná-masa pɛlɛi wu,
abuzogi ta ɠulaʋɛ ga é li é zɔngɔ wo nu wolai niiti ta-yooi ɠala,
é zo kwɛpelemaʋɛ é zeeli zou zaamaʋɛ.
46 Maanɔɠɔi ɠa è ʋɛ, Moaɓe!
Galagi Kemɔse ná-nuɓusɛiti, wo undaaʋiliga!
Mazɔlɔɔ è-loun zunuiti ti lia duɔlai zu,
è-loun anzanuiti ti ɠɛ ga duɔiti.
47 Kɛlɛ foloi ta, nà ʋa ʋolu ga Moaɓe nuiti, ti ɠula duɔlai zu,»
Ɠɔoɠɔ GALAGI wooi ɠana.
Tukpɔɠaaleʋe vai bogai é lo Moaɓe yooi ʋa, ʋɛ ɠa kwɛgai ná.