143
Màliɠii, mina tukpɔ ʋɛɛ bà
1 Davide ná-guyei.
Ee, Ɠɔoɠɔ GALAGI, woilo nà-maanɛɛnɛ wooi ma,
woilo nà-fali wooiti ma.
Gòoɠaaʋote deɠɛmu ɗa-wooɠɛɠiladai zu ta ɗa-lelebodai.
2 Nà ga ɗa-wotiɠɛ nui, mina tùkpɔɠaaleʋea,
mazɔlɔɔ fulu nu ɠila kpalaa ge la leleboni è ɠaazu.
3 Sìli nui ɠa pòlu, é la ɓɔlɔzu,
é dà zooi ma, ga é ɠɔɠɔlo mà,
é sèi kpidii zu ga naati kɛʋele niiti ti zaai kaite.
4 Zɛ̀nvui ɲiikpiga kòozu,
zìi ɠa loɠazu ga duai.
5 Nà ɠisiɛzu siɛgiti su ti leʋegai,
gè ɠisiɛ naati kpein su, niiti è ti ɠɛɛni,
gè ɠida è-yeei ná-botii ɠɛ ʋeleiti bu.
6 Gè zèeiti maalega è ma,
nà ɓɔɠɔ ɠaazu è ɠakala, eɠɛ zooi fɔai.
Lo!
7 Ee, Ɠɔoɠɔ GALAGI, ʋa fala, è gòoɠaaʋote!
Zɛ̀nvui zeelia ɠwɛgi ma.
Mina ʋoluave bà,
gè ʋa ɠɛ ga naati kɛʋele, niiti ti ti-zaa ɠizei lɛɛzu niina.
8 Geelaa ɠa laona nɔ feya, ɗa-wooɠɛɠiladai lɛ ga ze,
mazɔlɔɔ ɗa ɠa dàai è la.
Pelei lɛ ga ze, nii maanɛai gè ziɛ la,
mazɔlɔɔ gè ɠaaʋotega è ma.
9 Ee, Ɠɔoɠɔ GALAGI, ùnmɔɔ, è kùla sìli nuiti zea,
nà lɔɔɠuzu è ɠobaʋɛ.
10 Kàla ga è-yiimai ɠɛɛ vai,
mazɔlɔɔ ɗa ɠa è ga nà-GALAGI.
Ɗa-Yɛnvu ʋagɔi lo tùɠɔ zooi zu, ʋɛ faaɓa la ná.
11 Ee, Ɠɔoɠɔ GALAGI, zɛ̀nvui makɛ, è-laaseigi wɔɔlɔ vai zu,
Ɗa-lelebodai maaʋele ma, ùnmɔɔ, è kùla kidaaʋiligi zu.
12 Ɗa-wooɠɛɠiladai ʋɔ, sìli nuiti daaɠulu.
È naati undaaʋili, niiti ti wɔ̀inzeɠezu,
mazɔlɔɔ nà ga ɗa-wotiɠɛ nui.