22
1 Ɠɔoɠɔ GALAGI wooi ɠaa: «Yei Zuda masagi ná-masa pɛlɛi wu, è niima ɠeela wooi wo, é ga nii. 2 Ɗa ɠɛ ma: ‹Woilo Ɠɔoɠɔ GALAGI laawooi ma, ɗa ʋe Zuda masagi, è zeini Davide ná-masa kpɔkpɔgi ɠa. Toɠa ɓalaa ga ɗa-nu wolaiti tɔnɔ, ta ɗa-nuɓusɛiti, niiti ti lɛɛzu ɗa-masa pɛlɛi wu! 3 Ɠɔoɠɔ GALAGI wooi ɠaa: À sɔle fai ɠɛ ta telebodai. Zɔi ti loozu ma, à unmɔɔ, wo kula ti ya. À mina wɛɛn zopele ɲɔu, ta podoin, ta poanzai. À mina topele ɲɔu ɠula ti letemazu. À ɓe sɔbalala nuiti paa vai ʋa niima adaʋɛ. 4 Mazɔlɔɔ ni wa va bu, wo ziɛ ga niima wooi, naazu masagiti ta yɛ leʋesu pɛlɛlaʋɛ tɛiti ɠɔ, masagi naati ta yɛ zeizu Davide ná-masa kpɔkpɔgi ɠa, ti ɗa ziɛ kɔlu wotoloiti su, ta sooiti kɔma, tiya-o, ta-nu wolaiti-yo, ta ta-nuɓusɛiti. 5 Kɛlɛ ni wo la ɠɛ woiloni niima wooiti ma, nà ɠonazu nà ɓɔɠɔi ma, niima ʋɛlɛi ɠa ɠoloɠolosu, Ɠɔoɠɔ GALAGI wooi ɠana. 6 Mazɔlɔɔ Ɠɔoɠɔ GALAGI wooi ɠaa é ʋilɛ Zuda masa pɛlɛi ʋa:
Ɗa bɛ̀ eɠɛʋelei Galaade la,
eɠɛʋelei Liɓan ɠizei unmaʋɛ la.
Anɛɛ naa ʋe, nà è ɠɛɛzu ga teʋebai,
taa wolai nii nua ti la su.
7 Gè nuiti kulaa è laalɔɠɔma ga ti è ɠoloɠolo,
ti ɠilagilagi ta-ɠɔɔɠɔ zɔɔlaiti ta ɠɛ ti ya,
ta ɗa-lɔkpala ʋagɔiti teʋe ga, niiti ti ga sɛdelegiti,
ti ti ʋili ya abui zu.
8 « ‹Wɛɛn ma mɔinmɔin ka leʋesu taa wolai nii ɠoba, ti ɠilagilagi ti ɗa ɠɛ ɓɔɠɔ ma: Leeni vaa zu Ɠɔoɠɔ GALAGI taa wolai tɛi sogai ɠani? 9 Ta ti wooɠaaʋote ga: Tɔɔzei ti ɠɛlɛni Ɠɔoɠɔ GALAGI, ta-ƓALAGI ná-minazeɠegi ʋa, ti ɠɛni nɔkɔsu gala kiligiti bu, ti ɗa ti lɛbi.› »
Toligi wo fai ga gɔlɔi wo
masagi Salume ma
10 À mina wɔlɔ masagi ma nii saai na,
à mina ɓɔɠɔ maawɔin ná-faa zu.
À wɔlɔ, wo wɔlɔ naa ná-faa zu nii é liizu,
tɔɔzei é la mɔ ʋaa ʋolu,
é la mɔ ɠaazulaa zooi naa ma, nii sɔlɔɔgai su.
11 Mazɔlɔɔ Ɠɔoɠɔ GALAGI wooi ɠaa é ʋilɛ Zoziase ná-doun zunui Salume ʋa, é ga Zuda masagi, nii é masadai ɠɛɛzu kɛɛɠɛ Zoziase ʋotogi zu, nii é ɠulani niima adaʋɛ ʋa: «É la mɔ ɠalega ma ná ʋolu. 12 Kɛlɛ toɠa zaazu miná, ʋɛ ti liai la ná duɔlai zu, é la mɔ niima yooi ɠaa pɛ.»
Zelii lo fai Yeɠoyakime ma
13 Maanɔɠɔ ɠa zunui naa ʋɛ,
nii é ná-pɛlɛi losu telebotalai zu,
é ɗa ɲii ʋɛlɛi tanigaa zei maazu ga sɔletalai,
é ɗa seiɲɔɠɔi zuziɠa wafuun,
é la ná-botii ɠɛɠalai ma zalai vea zea,
14 é ɗa ɠɛ ɓɔɠɔ ma: «Nà masa pɛlɛ wolai losu ɓɔɠɔ ʋɛ,
gè ɲii wosuʋɛti bɔɔlɔ gola,
gè fenɛtɛlɛ wolaiti kɛ ba,
gè ti maaɓɛtɛ ga sɛdele gului,
gè ani ɓɔigi ziɛ ma!»
15 «Ɗa pɔ è dɛɛ ga ɗa ga masagi
è yiimazeɠe vai zu ga sɛdele gului
nii ɗa ɓɔɠɔ lɛɛ la?
È-ɠɛɛ ɠɛni laamiizu, è ɗa ɓɔɔle ga nui pɛ kɛʋele,
kɛlɛ é ɠɛni ziɛzu ga sɔledai,
ta fai pɛ ge ɠɛni zoloosu bɛ ga pagɔ.
16 É ɠɛni sɔle fai ɠɛɛzu maanɔɠɔ nuiti bɛ ta bala nuiti,
ta fai pɛ ge ɠɛni zoloosu bɛ ga pagɔ.
Zɔi é ziɛzu ɠana, naa ɠa dɛɛzu ga é nɔ̀un kwɛɛ ga ɠite,»
Ɠɔoɠɔ GALAGI wooi ɠana.
17 «Kɛlɛ ɗɔun ɗa, è ɠaazu ɠa ɗa ɓɔɠɔi ɗa-lɔnɔgi nɔ ʋa,
è maavaa la su kɛni nɔ è ɗa sɔbalala nuiti paa,
è ɗa nuiti so kazemazu ga maaɓaai.»
18 Naa ɠa é ba, Ɠɔoɠɔ GALAGI wooi ɠaa Zuda masagi Yeɠoyakime ná-faa zu, Zoziase ná-doun zunui:
«Ná-saa voloi, nu nɔpɛ ge la ná-saa wɔlɔ woga é ʋa ɗa ɠɛ ma:
‹Ee, maanɔɠɔ ɠaa, kɛ̀ɛloun!
Ee, maanɔɠɔ ɠaa, nà-zeelai!›
Ti la ná-saa wɔlɔ woga, ti ʋa ɗa ɠɛ ma:
‹Ee, Maliɠii, ee, ɗa-maayikii ʋɛtɛ!›
19 Ta maaɠulu eɠɛ nu a ɠɛ soovale maaɠuluzu,
ti ma ʋoomai ɓokpo, ti pili ya Zeluzalɛme taa ʋoluʋɛ.»
Unfegi ta ɓaaɠulamai Zeluzalɛme ʋɛ
20 «Lɛ Liɓan ɠizei ma, è kpeei loo!
Wooi ɠula Ɓasan ɠizei maazuʋɛ!
Li, è gɔlɔi wo Aɓalime ɠizei maazuʋɛ,
tɔɔzei è-nɛɛɲɔɠɔiti suɠaleɠalea ɲɛgɛlɛin.
21 Gè è lɛnɛni ɗa-ɓɔɠɔzɔlɔɔ siɛgi zu,
kɛlɛ è ɠɛni ma: ‹Gè la woilosu pa!›
Zekana è-ziɛ ʋelei la, kaite è ma loungo yee,
è la woiloni gòo ma.
22 Fiilɛi ɠa liizu ga ɗa-ɠundiɠiiti pɛ,
è-nɛɛɲɔɠɔiti ti li duɔlai zu.
Názu ɠa è ɠɛɛzu la unfegi zu, ɓaaɠulamai zu,
ɗa-nu ɲɔulai kpein maaʋele ma.
23 Ɗɛi è zeini ziilɛigi zu Liɓan ɠizei ma,
è ma laɠagi sɛdele guluiti saamaʋɛ,
ɗa ʋaazu ɓalasu,
siɛgi zu è ʋaazu taɓai ta soolɛi zɔlɔɔsu da ga kulafilibai,
eɠɛʋelei a ɗa ɠɛ la ga anzanui a ɠɛna doin zɔlɔɔga!»
Keela wooi é woni Konia ma
24 «Ɗa ɠɛ Yeɠoyakime ná-doun zunui, Zuda masagi Konia ma: ‹Eɠɛʋelei gè vulua la ga ɠite, anɛɛ ni ɗa la ɠɛ ga balaɠaegi zèeɓeɠai ʋa, zèezazu ʋelei, nà la è ɠula yeeɓeɠai ʋa, Ɠɔoɠɔ GALAGI wooi ɠana. 25 Gè è lɔ naati zeezu, niiti ti pɔ ti è ʋaa, naama nuiti zeezu niiti è luazu ti ʋa, naati ta ga Ɓaɓilɔne masagi Neɓukadenɛzaal, ta ná-salaʋusuiti. 26 Nà wo ɓɛ, ɗa-o, è zɔlɔɔ dee-yo, wo li zou ɠili su, ʋɛ wo la zɔlɔɔni ná, miná ɠa wa za ná. 27 Anɛɛ ni wɔin ɠa ɠɛ wo ma gola ga wo ɠale ma wo ɓɔɠɔ yooi zu, wo la mɔ zooga pɛ.› »
28 Gaazaɠagi ɠa wosu ga:
«Zunui naa, Konia ɠɛa eɠɛ pɔlɔ liɠi golowoloai,
nii nu la mɔ pɔ ɓaa?
Toɠa ga anii nii tosu la mɔ ba?
Leeni vaa zu ti ʋiligai ya, tɔ-o, mavofodaiti-yo,
ti ɓɛai ti li zou ɠili su, nii ti la kwɛɛ?»
29 Ee, nà-zooi, nà-zooi,
woilo Ɠɔoɠɔ GALAGI laawooi ma!
30 Ɠɔoɠɔ GALAGI wooi ɠaa:
«À zunui naa zɛʋɛ eɠɛ nui nii dounɠa ti la bɛ!
É ɠɛa ga zunui ná-eteai ɠoloɠologai ma.
Mavofodaiti taɠila kpalaa ge la zeiɗa Davide ná-masa kpɔkpɔgi ɠa,
taɠila kpalaa ge la kundiɠila ɠɛa Zuda yooi unda.»