Pɔle Ná-Sɛʋɛi Velesiɛi
É Teʋeni
Tesalonike Nuiti Ma
Sɛʋɛi lɔɔzeizuʋɛ ma woo mɔungiti
Keelai Pɔle é Tesalonike nuiti ta-zɛʋɛi velesiɛi ɠɛai (1:1). É Tesalonike nuiti ta-zɛʋɛ mɔungi ɠɛɛni, su la ɠoozani é felesiɛi nii ɠɛ, kona ʋuulɔɔlugɔ maazu ɠila (51) kɛɠala leʋegai ma, Kilista zɔlɔɔga ʋoluma. Pɔle ɠɛni dɛ Kolɛnte siɛgi zu é niima zɛʋɛi ɠɛa la, é teʋe Tesalonike Egilisii ma, Egilisii nii é daaɠulani ná-keela ziɛi velesiɛi zu (KKw 17:1-10). Bogɛ Keelaiti Kɛɛwotiiti ma zɛʋɛi zu ga Egilisii naa zu nuiti ti ɠɛni ga Zuifui tanigaani ta Gɛlɛkii ma mɔinmɔin.
Kɛɛʋɛ eɠɛ Tesalonike Egilisii wola ɠilini yeeɠɛɠala ɠaaɓelagiti ta-vai ʋa ta Kilista ʋaa laa velesiɛi, tɔɔzei Pɔle faa mɔinmɔin sɛʋɛʋɛ é lo naama vai ʋa ná-sɛʋɛiti su ti leʋegai Tesalonike nuiti ma. Tesalonike nuiti ta-zɛʋɛi velesiɛi ɠilazuʋɛ kpein ka ɓɔɛzu é lo yeeɠɛɠala ɠaaɓelagi ʋa. Pɔle ti wola lɛnɛni é lo faaʋaalalai ʋa. Nui ɠilagilagi pɛ maanɛɛʋɛ é botii ɠɛ kɔnɔgi zɔlɔɔ fai zu (3:6-10).
Unsosuʋɛ
1. Pɔle tɔɔzeiʋɛ ga é ɓɔɠɔ lɛɛ, naa ʋoluma é siɛɲɔɠɔiti ɓalaa dɛɛ (1:1-2).
2. É zɛba é GALA mama ta é GALA fali Tesalonike Egilisii ʋɛ (1:3-12).
3. Gaaɠwɛsu felegɔi zu, Pɔle ɠa ɓɔɛzu miná é lo yeeɠɛɠala ɠaaɓelagiti ba (2:1-17).
4. Kpɔɛʋɛ naa ʋolu, é lo faaʋaalalai ʋa, ta ʋelei fizɔgai la nu botii ɠɛ (3:1-15).
5. Pɔle gaaɓelagɛ ga é ná-tuʋɔ gooi laazeeli Egilisii ma (3:16-18).
1
Tuʋɔ gooiti
1 Nɛ̀i gè ga Pɔle, gá Silase, naa ʋɛɛ Timɔte ʋa, gá wo luʋɔsu, wɔi wo Egilisii zu Tesalonike taazuʋɛ, wo ga Ɠɛɛɠɛ GALA ta Maliɠii Yesu Kilista nɔnɔiti. 2 Ɠɛɛɠɛ GALA ta Maliɠii Yesu Kilista ti zaalai la wo ma, ti ziilɛigi ve wo ʋɛ.
Tukpɔɠaaleʋe vai Kilista ʋa voloi ʋolu
3 Kɛ̀ɛleaiti, gi maanɛɛʋɛ gi mamagi ve GALA bɛ yeenɔpɛ wa-vaa zu, gaamazu naa zɔlegɛ, mazɔlɔɔ wa-ɠidaaleʋei ɠa liizu luɠɔma gola, nɛɛbɛi é wo yɔɠɔzu, naa ɠa liizu ga wɔɔlɔa. 4 Gá unbuzeɠei lɛɛzu wa-vaa zu GALA ná-Egilisiiti su, tɔɔzei ʋelei wo loni la kpaan, ta ʋelei wa-ɠidaaleʋei la wɔinzeɠemaiti ta kpɔlɔiti pɛ saama wo sɔlɔɔsu.
5 Kpɔlɔi nii ɠa é ga GALA ná-telebo tukpɔɠaaleʋei ma ʋoogi, naa ɠa é dɛɛzu ga wa zoloo GALA ná-masadai zɔlɔɔ fai ma, nii wo kpɔlɔi zɔlɔɔsu maaʋele ma. 6 Soloogɛ ga GALA ge kpɔlɔi zei naati zea, niiti ti wo ɓɔlɔ vai laazu wo ya. 7 Wɔiti wo kpɔlɔi zu, GALA ge dooɠogi ve wo ya, ta gá ɓɔɠɔi gi ya, siɛgi zu Maliɠii Yesu ɠulazu la kɛlɛma, é zeɠe geeɠɔlɔgi zu, ta ná-geezuɠeelaiti, zɛbɛ wolai ti ya. 8 Toɠa ʋa abuzogi zaama, ga é naati sala, niiti ti la GALA kwɛɛ, ti la ɠolozu Woo Niinɛ Ʋagɔi ʋɛ, é ʋilɛ de-Maliɠii Yesu ʋa. 9 Ta ti-zalai zɔlɔɔ ga ɠɔoɠɔ undaaʋiligi, ti maaɠooza, ti zeɠe Maliɠii ɠaazu, ti maaɠooza ná-zobogi ma lɛbiyai ʋa, 10 siɛgi zu é ʋaazu la naama voloi, ga é lɛbiyai zɔlɔɔ ná-nuiti zea, niiti ta ɠidaaleʋe ma. Wa ɠɛ naati saama niiti ta maawui, tɔɔzei wo ɠidaaleʋeni gá-zeele wooi ma, gi boni wo ma.
11 Naa ɠa é ba, gá GALA falizu wo ʋɛ yeenɔpɛ, nii a kɛ ada-ƓALAGI wo ɠɛʋele ɓɛtɛ, wo zoloo toligi ma, é bogai ga woye. Gá falizu ná-zɛbɛi zu, ga faa ʋagɔi nii pɛ wo wɔinɗai ga wo kɛ, é naa laazeeli wo ʋɛ ga pagɔ, é wa-ɠidaaleʋei ma ɠɛɛwotii ɠaavɔni, 12 naa ɠa a kɛ Maliɠii Yesu laaseigi lɛbiyai zɔlɔɔ wo maaʋele ma, wa ɓalaa wo lɛbiyai zɔlɔɔ tɔun maaʋele ma, eɠɛʋelei da-ƓALAGI ná-zaalai la, ta de-Maliɠii Yesu Kilista.