105
GALA ná-wooɠɛɠiladai
1 À Ɠɔoɠɔ GALAGI maamusɛ, wo wooɠula, wo dɛɛ ga toɠa ga GALA,
wo kɛɛ vaa wolaiti dɛɛ ziiti saama!
2 À guyei loo tɔun bɛ, wo maamusɛ ga gɛingɛin ganigiti!
À kɛɛwoti maayikiaiti kpein dɛɛ!
3 À ɓɔɠɔ maamusɛ ga GALA daasei ɲadegai!
Niiti ti Ɠɔoɠɔ GALAGI ɠaiziɛzu, naati ti ɠoozunɛ.
4 À Ɠɔoɠɔ GALAGI ɠaiziɛ ta ná-zɛbɛi,
wɔin ɠɛ wo ma ga wo ɠɛ gaazu yeenɔpɛ.
5 À ɠizɛ kɛɛwoti maayikiaiti su, é ti ɠɛɛni,
maaɓɛlɛ vaiti, ta ná-tukpɔɠaaleʋeiti,
6 wɔiti wo ga ná-botiɠɛ nui Abalaame mavofodaiti,
wɔi wo ga Zakɔɓe ná-dointi, wɔi é yiimazeɠeai ga woye!
7 Ada-ƓALAGI ɠa ga Ɠɔoɠɔ GALAGI,
toɠa deve eteai pɛ ma.
8 Ki ka ná-minazeɠegi zu yeenɔpɛ,
wooi nii é fea yamani waagila (1.000) su nuɓusɛiti zea,
9 minazeɠegi é boni Abalaame ʋɛ,
ta ná-kona wooi ɠɛ de Izaake ʋɛ.
10 É kɛ ga devei Zakɔɓe ʋɛ,
é ɠɛ ga ɠɔoɠɔ minazeɠegi Izilayɛle ʋɛ.
11 É ɠɛni ma:
«Nà Kanaan yooi veezu è ʋɛ,
toɠa ɠɛ ga wɔnɔi wo sɔlɔɔsu.»
12 Ti lɔini gola,
ti goa nɔ ɠɛni de, ti ná ga wɛɛinti ti seikɔɠɔmai zu,
13 ti ɠɛni leʋeteʋesu, ziiti pɔ bɛti,
ta masadaiti pɔ bɛti.
14 Kɛlɛ GALA ge la ɠɛni ti yɛni na nu nɔpɛ ge ʋa ti maanɔɠɔ,
ti makɛ vai ɠa é masagiti doɠani la.
15 É ɠɛni ti ma:
«À mina naati sopele ɲɔu, niiti gè yiimazeɠeai ga tiye,
à mina faa ɲɔu ɠɛ ga dàawoo laazeeli nuiti.»
16 É pului looni zooi zu ná pɛ,
é daamiani fai ɠaaʋalani ba ti ya.
17 É zunu ɠila teʋeni ti luɠɔ,
Zozɛfe, nii é ʋɔdini, é ɠɛ ga duɔi.
18 Ti daani kpeɠɔi ɠa,
ti kɔlu yɔlɔɠɔi ʋili kɔgi ʋa,
19 eyɛsu naama voloi zeeli, Zozɛfe wooi laazeeli, nii é boni.
Názu ɠa wooi nii Ɠɔoɠɔ GALAGI boni, naa dɛɛni la ga gaamai ɠɛni tɔun zea.
20 Masagi, nii é ga nuɓusɛiti ta-ɠundiɠii,
naa devei veeni ga ti fie, ti yeeɓeni ba.
21 É seini ga ná-pɛlɛyeɠei ma ɠundiɠii,
ta é kɛ ga kundiɠii naati kpein unda, niiti ti ɠɛni zeezu,
22 ga é ɗa masagi ná-kundiɠi wolaiti kala, ʋelei nɛai la bɛ,
é ɗa ná-nu wolaiti kala ga ɠimalai.
23 Naa ʋoluma, Izilayɛle liini Ezipete yooi zu,
Zakɔɓe ɠɛni ga seikɔɠɔma nu Same ná-zooi zu.
24 GALA ge ná-nuɓusɛiti maamɔinni gola,
é ti-zɛbɛi wɔɔlɔ, é leʋe ti zili nuiti tɔnɔi ʋa.
25 É ti-ɠigi valiboni, wɔinzeɠemai lɔ ti-yiimaʋɛ ná-nuɓusɛiti daalɔɠɔma,
ti ɗa ná-wooɠɛɠila nuiti yaava.
26 Názu ɠa é ná-botiɠɛ nui Moize leʋeni da,
ta Aalɔn, nii é yiimazeɠeni la.
27 GALA sɛbɛi zu, ti laavɔɔ vaiti kɛɛni,
ta maaɓɛlɛ vaa wolaiti, Ezipete nuiti saama, Same ná-zooi zu.
28 GALA ge kpidii leʋeni, kpidii ʋɛɛni zooi ɠa,
nu nɔpɛ ge la ɠɛni daawooi zakpe.
29 É ta-ɗɛiti faliboni ga ɲamai,
é kaleiti paa.
30 É zɔlɔgiti puuni zooi ɠa,
eyɛsu ti ʋu ta-masagi laa ʋɛlɛiti bu.
31 GALA ge ɓɔɛni, dɛgiti ti ɠula,
ti ʋu ta-yooi kpein ga, ta sosoligiti.
32 É sakɔtui ʋuuni ti ma, tonai ʋotogi zu,
ta geeɓadɛi nii é abui yeini ti ma zooi zu.
33 É leezɛn ɓeleiti koloɠoloni, ta kooleɠoole guluiti,
é ta-yooi ɠaa wuluiti galeɠaleni.
34 GALA ge ɓɔɛni, kotogiti ti ɠula,
ta koto ziʋoiti, niiti nu la ti-liegɔ ɠwɛɛga.
35 Ti ta-yooi ɠaa lufaiti kpein miini,
ti zooi ɠaa lɔnɔgiti kpein miini.
36 Naa ʋolu, é Ezipete nuɓusɛiti ti-loun zunu mɔungiti kpein paani,
ti-zuvikɛi ma lɔnɔ mɔungiti.
37 É ná-nuɓusɛiti kulani ná ʋa, walii ta zanugi yɛni ti ya.
Bolodamaiti saama, tanɔpɛ ge la ɠɛni ɲiikpini.
38 Ti lii vai ɠɛni ga koozunɛ Ezipete nuiti bɛ,
mazɔlɔɔ ti ɠɛni luazu Izilayɛle nuɓusɛiti ba.
39 Maliɠii tonaɓiingi zuvieni ga é ti maalɔɔɠu,
é abui ve ga naa kpidii zu ɠɛ kala.
40 Tɔɔzei ti falini, é kakalogiti feeni ti ya,
ti yiɠoni ga ɓului, nii é zeɠeni geezuʋɛ.
41 É fasai laaʋalini, ziɛi ɠula,
é vazani ada vɔɔiti, eɠɛ ziɛ wola.
42 É ɠizɛni ná-minazeɠe ɲadegai zu,
nii é boni ná-botiɠɛ nui Abalaame ʋɛ.
43 É ná-nuɓusɛiti kulani Ezipete yooi ʋa ga koozunɛ wolai,
ná-nuiti é yiimazeɠeni ga tiye, ti ɠulani ga guyeiti toa.
44 É zii ɠiligiti ta-yooiti feeni ti ʋɛ,
ti nuɓusɛ ɠiligiti ta-wotii ma lɔnɔgi zɔlɔɔ ga tɔnɔ,
45 nii a kɛ ti ɠolo ná-deveiti bɛ,
ti ná-tɔgiti so.
À Ɠɔoɠɔ GALAGI maamusɛ!