128
Undaanɛɛi wooɠɛɠila nui sɔlɔɔsu
1 Tɛɛ wo guyei.
Undaanɛ nu ɠa ga naa, nu-o-nu nii é luazu Ɠɔoɠɔ GALAGI ʋa,
é ɗa ziɛ ga naa yiima ʋeleiti!
2 Botii è kɛɛzu ga è-yeei, ɗa naama lɔnɔgi zɔlɔɔ,
è undaa ɠa nɛ, è kulanuma zɔlɔɔ.
3 È-anzai ɠa ɠɛ ɗa-ʋɛlɛi wu, eɠɛ leezɛn ɓelei gaawaai mɔinɗai,
è-loun zunuiti ta ɠooli ɗa-laɓalii ma, eɠɛ wolive wului ma ʋɔnɔgiti.
4 Ʋele ɠana nui a tuyai zɔlɔɔ da,
nii é luazu Ɠɔoɠɔ GALAGI ʋa.
5 Ɠɔoɠɔ GALAGI ɠa yɛ Siyɔn, é tuya loo è ʋɛ,
ɗa Zeluzalɛme ná-undaanɛɛi ɠa, è-zii ma voloi pɛ su,
6 ta ɗa è-lounlointi ka.
Ziilɛigi ɠɛ Izilayɛle ʋɛ!