33
Moize tuya loo vai
Izilayɛle nuiti bɛ
1 Tuyai ʋɛtɛ, nii GALA nui Moize tooni Izilayɛle nuiti bɛ, aisa é ʋa za. 2 É ɠɛni ma:
Ɠɔoɠɔ GALAGI ʋaaʋɛ, é zeɠe Sinayi gizei ma,
é wuzeɠeʋɛ ti ʋɛ, eɠɛ foloi, é zeɠe Seyiil yooi zu,
toɠa volozu, é zo Palan ɠizei ma zoligɔ,
paaʋɛ, é ɠula ná-geezuɠeela ɲadegai waawaagiti saama,
tɔ sɛʋɛi ɠɛni zea, abui ba.
3 Ungo, nuɓusɛiti nɛɛʋɛ è ʋɛ,
ɗa makɛsu naati ma, niiti ti ga ɗɔnɔiti,
ta ʋuuni è ɠɔɠɔwu, ti ɗa è-laawooi mɛni.
4 Ada-vaa ɠa é tɔgi veeni la Moize ya,
Zakɔɓe ná-nuɓusɛiti ti sɔlɔɔ ga tɔnɔ.
5 É ɠɛni ga masagi Yesulun unda,
siɛgi zu nuɓusɛiti ta-ɠundiɠiiti ti maaɓɔni da,
ta Izilayɛle wolodamaiti.
6 Luɓɛn zii zuɠooza, é mina za,
ná-nuɓusɛiti ti la mɔinni, naati yɛ ná ɠɔ.
7 Wɛlɛ nii ɠa é boni, é lo Zuda ʋa:
Ee, Ɠɔoɠɔ GALAGI, woilo Zuda wooi ma.
Lo tuɠɔ, è lii la ná-nuɓusɛiti pɔ.
Zeeiti ti maalobo,
ɗa ɓɔɠɔi ɠɛ ga ná-kpɔba nui sili nuiti daalɔɠɔma.
8 Levi letegi, é ɠɛni ma:
Ee, Ɠɔoɠɔ GALAGI! È wuulimegi ta tumimegi veeni ɗa-lada wotiɠɛ nuiti zea, Levi mavofodaiti,
niiti è ti ʋoluɠulaai Masa,
è ti zakpe Meliɓa ɗɛiti pɔ bɛ.
9 Levi, nii é ɠɛɛzu kɛɛɠɛ ta dee ta-vaa ma:
«Gè la wɛlɛzu ti ʋa!»
Tɛigi é la zeelɔzɔɠɔzu ɠɛɛni ná-doun zunuiti ta kɛɛɠɛlointi zɔɠɔzu,
kɛai ga wooɠɛɠila nu è-laawooi ɠila nɔ ʋɛ, ta ɗa-minazeɠegi.
10 Levi nuiti ta ɗa Zakɔɓe ná-nuiti kala ga ɗa-levei,
ti Izilayɛle nuiti kala ga ɗa-lɔgi,
ti ansansegiti gala è ʋɛ,
ti gala zalaɠai ɠula ɗa-zalaɠa ɠulazuʋɛ.
11 Ee, Ɠɔoɠɔ GALAGI, ta ɓɔ ti-zɛbɛi ʋa,
è tuya loo botii kpein ma, ti kɛɛzu ga yeei.
Ti zili nuiti ta-ɠaaɓaai ɠoloɠolo,
niiti kpein ti ti wɔinzeɠezu,
tanɔpɛ ge mina ungi wuzeɠe mɔnɔ eyɛsu pɛ.
12 Ɓɛnzamɛn letegi, é ɠɛni ma:
Ɠɔoɠɔ GALAGI nɛɛbɛ nui, toɠa zeini ziilɛigi zu tɔun koba,
GALA ka é makɛsu yeenɔpɛ,
toɠa zeini ná-gizeiti saama.
13 Zozɛfe letegi, é ɠɛni ma:
Ɠɔoɠɔ GALAGI tuya looʋɛ ná-zooi ʋɛ,
ga nɔɗa ʋagɔi é zeɠezu geezuʋɛ,
ta zou wu ɗɛ wolaiti,
14 ta gulu waa ʋagɔiti, foloi ti ɓɔizu,
ta gulu waai kpein nɛai, ti ʋɔnɔsu alu-o-alu,
15 ta vebɛani ʋagɔiti, gize wɔlɔzaɠagiti ti feezu,
ta wɔlɔwɔlɔi zu ɠizeiti ta-lɔnɔ pagɔiti.
16 Tɔnɔgi nii fizɔgai gola, é zooi laavegai.
GALA nii é ɠulani kɛlɛma kpɔvɔ goi zu,
nii abui ɠɛni sosu ba, naa ná-faanɛɛi ʋa,
é ɠɛ ga masa bɔɔlɔgi Zozɛfe unba, tɛigi ziimazeɠegi wogai da,
é ɠɛ ga kɛɛɠɛlointi ta-ɠundiɠii.
17 Unfemai ɠa Zozɛfe ʋɛ!
Suzeeliʋɛ eɠɛ nikɛ zinɛi.
Minɛ felegɔi ɠa ba, eɠɛ wɔlɔwɔlɔ leɠui,
naati ka a ɗa ziiti siɠa la,
é ti laaʋili, é li ga tiye zou ɓela ga.
Minɛi gilagi ɠa é ga Efelayime nuɓusɛ waawaagiti,
zɔi ɠa é ga Manasé ná-nuɓusɛ mɔinmɔingiti.
18 Zaɓulɔn letegi, é ɠɛni ma:
Zaɓulɔn, ɠoozunɛ ɗa-ʋɔdi loo vaiti su.
Isakaal, ɗɔun zei kpɛ ɗa-zeɠe ɠotaiti bu.
19 Wa nuɓusɛiti toli wa-ɠize ɠaaɠoozagi ma,
wa zalaɠaiti kula ga telebodai,
kpoloɗɛi ta ziɛlaʋɛ ɲaɠaegi ta ɠɛ ga zaɓu,
wo naavolo mɔinmɔin sɔlɔɔ.
20 Gade letegi, é ɠɛni ma:
Maamusɛi ɠa Ɠɔoɠɔ GALAGI ʋɛ, nii é zou wolai veezu Gade ʋɛ.
Gade ɠa looɠosu eɠɛ zala zaai,
a ɗa ná-sua zogai ʋali ga, é so kɔɠɔiti ma, é li nɔunkalagi ʋɔ.
21 É yiimazeɠeni ga ma ʋagɔi,
ʋɛ ná makɛgai bɛ, kundiɠi laamiizuʋɛ ɠana.
Tɔ ɠa é loni nuɓusɛiti untuɠɔ,
é telebodai ziɛ, eɠɛʋelei Ɠɔoɠɔ GALAGI pɔ la,
é zoloo faa zɔlegaiti ma, ti wogai Izilayɛle ná-faa zu.
22 Dan letegi, é ɠɛni ma:
Dan ɠa ga zala ɓokpagi,
nii é ʋilisu, é zeɠe Ɓasan yooi zu.
23 Nɛfɛtali letegi, é ɠɛni ma:
Nɛfɛtali yiɠoa ga faanɛɛi,
é Ɠɔoɠɔ GALAGI ná-tuyaiti pɛ sɔlɔɔga.
Ná-zooi é seɠezu ga nɔnɔ,
toɠa zo folo ɠulazu, é li lɛkpɛma nu yeezazuʋɛ.
24 Asɛɛl letegi, é ɠɛni ma:
Asɛɛl ɠa ga tuya nu, Zakɔɓe ná-doun zunuiti saama.
Undaanɛ ɠɛ bɛ yɛ, kɛɛɠɛlointi saama,
kɔɠɔi ɠa lɔ gulɔi wu.
25 Ná-taazuʋɛ, sɔɠɔgiti ta ɠɛ ga kɔlui ta kɔlu ɓɔigi,
ná-kɛdɛyai yɛ zea, sii ma voloi pɛ su.
26 Ee, Yesulun, GALA pokɔɠɔma la ná!
Toɠa geeɠɔlɔgi ɓotasu, é ʋa é ɓɔ è ʋa,
maayikiʋɛ, toɠa tonaɓiingiti su.
27 Ɠɔoɠɔ GALAGI ɠa ga nu lɔɔɠuzuʋɛ,
toɠa ga ɗa-ɓɔba nui ɠɔoɠɔ zooi ma.
Toɠa è zili nui ɓɛ è luɠɔ,
é ɠɛ è ma: «Suwuɠaaleʋe!»
28 Naazu Izilayɛle zeini ziilɛigi zu,
Zakɔɓe ná-dointi ta-ɗɛungi ɠa ɠulazu ga pagɔ yɛ,
zooi ná zu, ʋɛ moloi, é ga ɓeleegi, naa ʋɔnɔsu ná, leezɛn ɓelei ná,
geezuʋɛ ɗa nɔɗai vaza ná ma.
29 Izilayɛle nuiti, wo undaanɛɛʋɛ! Ɓɛɛni ka ti wo ɠɛʋele,
wɔi wo ga nuɓusɛiti Ɠɔoɠɔ GALAGI ti ɠizogai?
Toɠa ga wa-ɠɔɔɠɔ zɛpɛgi, nii é ʋaazu é ɓɔ wo ʋa.
Toɠa ɓalaa ga boɠa zɔkpɔi, nii wo pilɛ sɔlɔɔsu da.
Wo zili nuiti ta ʋaana wo ʋɔ ga ɓɔɠɔmaayeii,
wa ɠɔɠɔlo ta-ada ɠaaɠoozagiti kpein ma.