46
1 Wɛlɛ keela wooi ʋa Zelemi sɔlɔɔni Ɠɔoɠɔ GALAGI ya zii ɠiligiti ta-vaa zu.
GALA gooi Ezipete laalɔɠɔma
2 Fai bogai Ezipete yooi ná-faa zu, ta Ezipete masagi Falaɠɔn Neko ná-kɔɔɓɔgi. É ɠɛni zeini Kaalekemise, ziɛ wolai Efelate laaʋɛ, siɛgi zu Ɓaɓilɔne masagi Neɓukadenɛzaal pilɛ sɔlɔɔni ma la. Zuda masagi Yeɠoyakime, Zoziase ná-doun zunui, ná-masadai ma ɠona naanisiɛi ɠɛni de.
3 «À kɔɔɠɔ zɛpɛgiti ɲɛkpɛ, ma go, ma wola,
wo li kɔɔmaʋɛ!
4 À sooiti kɛʋele ɓɛtɛ,
wo zei ti ɠɔma, soo ɓizɛ zalaʋusuiti!
À ʋa ga wa-wɔɔlɔgiti,
à wa-mɛɛinti gili ba kpe,
à ɓɔɠɔ maaɠili ga kaka makɛ zeɠei.»
5 «Leeni ɠa é ɠɛɛzu? Lee ɠa gè kaazu?
Ti iɲɔ ge leʋea, ti ʋela, ti ʋoluazoga.
Fɔnigi woga ta-ɠɔɔɠuluɓaiti ma,
ti ɓizaa ga dualuagi, ti la mɔ ɠaleni ma,
maalua vaa ʋe mini-o-mini,»
Ɠɔoɠɔ GALAGI wooi ɠana.
6 «Anɛɛ zɔiti ti zuvilaai,
ti la zooga ti ʋa ɓɔɠɔ ɠizo.
Salaʋusu ɠɛzɛiti ɓalaa ti la zooga ʋelazu.
Munu ʋele lɛkpɛmaʋɛ nu ɠɔʋɛzuʋɛ,
ziɛ wolai Efelate laaʋɛ ɠa ti ɓunɛsu ná, ti loo.
7 «Ɓɛ ɠa é lɛɛzu su, eɠɛ ziɛ wolai Nile a ve,
eɠɛ ziɛ wolaiti ti zulusu?
8 Ezipete ɠa é lɛɛzu su eɠɛ ziɛ wolai Nile,
eɠɛ ziɛ wolaiti ti zulusu.
É kpee loa, é wooɠula, é ɠɛ ma:
‹Nà lɛɛzu, gè eteai maaɓɔle,
gè taa wolaiti koloɠolo ta su nuɓusɛiti.
9 Sooiti, à sogi wo!
Kɔɔɠɔ wotoloiti, à kpizɛ wolai wo!
Salaʋusu ɠɛzɛiti, à li luɠɔ,
Pute nuiti ta Etiyopi nuiti
ti kɔɔɠɔ zɛpɛgi zeɠezu,
ta Lude nuiti ti ga mɛɛn ʋili nuiti!›
10 «Kɛlɛ Maliɠii letema, Ɠɔoɠɔ GALAGI, Fai-Pɛ-Maliɠii,
naama voloi ɠa ga potokula voloi,
yeei é nɔnɔ ʋotokulazu la sili nuiti ma.
Boɠa zɔkpɔi ɠa laami, é yiɠo,
é ɓɔɔle ga ti-ma ɲamai.
Mazɔlɔɔ zalaɠai ʋe Maliɠii ʋɛ, Ɠɔoɠɔ GALAGI, Fai-Pɛ-Maliɠii,
lɛkpɛmaʋɛ nu ɠɔʋɛzuʋɛ, ziɛ wolai Efelate ʋɔ pelei.
11 Maawɔin yooi Ezipete,
li, è zeeli Galaade yooi zu,
è gulɔi ɠaiziɛ ná, a è-ɠɔlɔgi ɠaalɛi.
Kɛlɛ fuun be ga nu ɓɔɠɔ zalezu mɔin,
ɗa-ʋalai la mɔ ɠɛdɛga pɛ.
12 Ziiti ti mɛnigɛ ga ɓaaɠulani è ma,
mazɔlɔɔ è ɓain gooi mɛnini mini-o-mini eteai zu.
Kɔɔɠuluɓai ɠɔɠɔ ɠa ziɠazu kɔɔɠuluɓai zɔi ɠɔɠɔi ʋa,
ti ɓunɛ, ti felegɔ pɛ ti loo ʋɔɔma.»
13 Wɛlɛ keela wooi ʋa Zelemi sɔlɔɔni Ɠɔoɠɔ GALAGI ya, é ʋilɛ Ɓaɓilɔne masagi Neɓukadenɛzaal ʋaa vai ʋa, é laalɛ Ezipete yooi wu, é vɔni ma:
14 «À daazeeli Ezipete yooi zu,
à bo Migedɔle, wo bo Mɛmefise ta Taapanɛse,
wo ɠɛ ti ma: ‹À lopele ɓɛtɛ!
Mazɔlɔɔ kɔɔi ɠana faa zuɠoloɠologi ɠɛ wo maaɠoolizu.›
15 Leeni ɠa é ɠɛɛzu?
Ɗa-zalaɠa nikɛ zinɛi ɠa zooi ma,
é la loni kpaan, mazɔlɔɔ Ɠɔoɠɔ GALAGI tokaga.
16 Ti mɔinʋɛ ti ɓunɛsu,
ti ɗa loo ɓɔɠɔ ma, ti ɠilagilagi ti ɠɛ ma:
‹Ade wuzeɠe, de ɠale ma
de ɓɔɠɔ yooi zu da-numaa ʋɔ,
de ʋela kɔɔi ʋa.›
17 Ti Ezipete masagi Falaɠɔn laasei pɛɛni ga:
‹Kpɔɛzuɠula ɲakai wo nui, é ʋalaga ná-yeeɠɛɠalai ma›.
18 Eɠɛʋelei gè vulua la ga ɠite,
Masagi wooi ɠana, nii daa ga Ɠɔoɠɔ GALAGI, Fai-Pɛ-Maliɠii:
Ʋelei Taɓɔɔl la ga gizei zɔɔma ɠizeiti saama,
ʋelei Kaalamɛle gizei zɛlɛgai la kpoloɗɛi maazu,
toɠa ʋa nɔ.
19 Ezipete nuɓusɛiti, yeeɠɛɠalai wo ʋɛ,
wo-ɠasɔiti seɠe, wo li kɔɔʋelai ma.
Mazɔlɔɔ Mɛmefise laai ɠa ɠoloɠolosu,
é ɠala, nu la mɔ ɠɛa ná.
20 «Nikɛ yiʋoi ma zaai pagai gola,
naa ɠa é ga Ezipete yooi.
Kɛlɛ lɛkpɛmaʋɛ nu ɠɔʋɛzu ʋelei ɠa
dɛgi zeɠeai ná, é ʋa daalɔɠɔma.
21 Salaʋusuiti ti ɠɛni Ezipete yooi zu,
ti-zala ɠaiziɛ vai nɔ ma,
ti ɗa ti laaɠɔ eɠɛ nikɛ yiʋoi niiti ti wulɔai,
tiya ɓalaa ti ɠaleni ma,
ti pɛ ti ʋela.
Ta la ɓɔɠɔ maaɠɔkɔni
tɔɔzei undaaʋili foloi zeelia ti ma,
siɛgi zu nà wuzeɠe la ti laalɔɠɔma.
22 Ezipete yooi ɠa zɔngɔzu eɠɛ kaalii é ʋelazu,
mazɔlɔɔ ta ʋaazu pɔ ga zɛbɛi pɛ,
ti laalɛ bu ga ta-yoovɛiti eɠɛ pɔ bo nuiti.
23 Ta ná-dɔɓɔi wolozu, nii nu la lɔa ba,
mazɔlɔɔ ti mɔinʋɛ kotogiti ba,
nu la zooga é ʋa ti ɠaalu,»
Ɠɔoɠɔ GALAGI wooi ɠana.
24 «Ezipete nuɓusɛiti ti unfega,
ti lɔa nuɓusɛiti zeezu ti ʋaai,
ti zeɠe lɛkpɛmaʋɛ nu ɠɔʋɛzu ʋelei.»
25 Ɠɔoɠɔ GALAGI, Fai-Pɛ-Maliɠii, Izilayɛle ná-GALAGI ɠɛni ma: «Nà wuzeɠezu Amon laalɔɠɔma, Tɛɓe ɠalagi, gè wuzeɠe Ezipete yooi laalɔɠɔma, ta ná-galagiti, ta ná-masagiti, gè wuzeɠe Falaɠɔn laalɔɠɔma, ta zɔiti kpein ti ʋoluzeiɗai ba. 26 Nà ti lɔ naati ta-zobogi wu, niiti ti wɔinni ti ʋaa vai ma, gè ti lɔ Ɓaɓilɔne masagi Neɓukadenɛzaal yeezu, ta ná-salaʋusu ɠundiɠiiti. Naa ʋoluma, Ezipete yooi ɠa ʋu su ʋolu, sulaave ga nuɓusɛi ga mɔungi ɠɛʋele,» Ɠɔoɠɔ GALAGI wooi ɠana.
Izilayɛle dooɠogi zɔlɔɔ fai
27 «Ɗɔun ɗa, nà-botiɠɛ nui Izilayɛle,
deɠɛmu mina lua pɛ,»
Ɠɔoɠɔ GALAGI wooi ɠana,
«mina iɲɔteʋe, ɗɛi è ga Zakɔɓe mavofodai!
Mazɔlɔɔ nà è unmɔɔsu,
è maaɠooza ʋa poun zou ɠili su,
è-mavofodai ɓalaa ɠa ɠula zooi naa zu,
ʋɛ é ná duɔlai zu.
Izilayɛle, ɗa ɠale ma ʋolu, ɗa zei dɔin ziilɛigi zu,
nu nɔpɛ ge la mɔ è maalua.
28 Ɗɔun ɗa, nà-botiɠɛ nui Izilayɛle,
mina lua deɠɛmu ɲɛgɛlɛin,
mazɔlɔɔ nà è ʋa,» Ɠɔoɠɔ GALAGI wooi ɠana.
«Nà zii ɠiligiti pɛ ma zuwu ɠaaleʋezu,
niiti gè è ɓɛai, è li ti ʋɔ bɛ,
kɛlɛ gè la è ma zuwu ɠaaleʋea.
Kɛlɛ tɔun nà è loɠa,
é zoloo naa ma, nii sɔlegai,
gè la è yɛga ná eɠɛ sɔbalala nu.»