68
Pilɛ sɔlɔɔ GALAGI ná-maamusɛi
1 Guye loo ɠundiɠii nɔnɔi ʋe. Davide ná-guyei. Guyei.
2 GALA ge wuzeɠe, sili nuiti ti vaza,
niiti ti maayoseɠezu, naati ti ʋela ba.
3 Ʋelei abu luului a ɗa ɲɛɛlɛ la, ɗa ti ɲɛɛlɛ ɠana,
eɠɛʋelei kedoi ɠaa a ɗa wuun da abui ɠa,
ʋele ɠana faa ɲɔu ɠɛ nuiti undaaʋilisu da GALA gaazu.
4 Naazu telebo nuiti ta ɠoozunɛ,
ti wola ɠoozunɛ gola GALA gaazu,
ta kpeei loozu ga koozunɛɛi.
5 À guyei loo GALA bɛ! À maamusɛ ga wa-wuye wooiti!
À pelei la naa ʋɛ, nii é zeini tonaɓiingi ɠɔma eɠɛ sooi, é ɗa ziɛ la!
Daasei ka ga «Ɠɔoɠɔ GALAGI». À ɠoozunɛ tɔun gaazu!
6 Tɔ ɠa é ga podointi ti-ɠɛɛ, poanzaiti maalobo nui,
tɔ ɠa é ga GALA, ná-ada ɲadegai.
7 GALA ka ɗa pɛlɛyeɠei ve gilɛ nuiti bɛ,
é ɓɔɠɔyeemalai ma ɠoozunɛɛi ve kasoɠa nuiti zea.
Kɛlɛ kololala nuiti nɔ ɠa, ta ɗa yɛ ada vɔɔiti.
8 GALA, siɛgi zu è ɠɛni losu da ɗa-nuɓusɛiti untuɠɔ,
siɛgi zu è ɠɛni ziɛzu la teʋebai zu,
Lo!
9 zooi ɓalini, geeɠɔlɔgi ɠaawuunni, é ɠɛ ga ziɛi, GALA gaazu,
Sinayi gizei ná-GALAGI, GALAGI ɠakala, Izilayɛle ná-GALAGI.
10 Ee, GALA, è ɗa-vaanɛɛ lonai ʋuuni.
Ɗa-yooi nii gaaʋalani ba, è naa ɠɛʋele ɓɛtɛ ʋolu.
11 Ɗa-nuɓusɛiti ta zeini ná, ʋɛ è ti zeini ná ɗa-nuɓɔɠɔlai ʋɔ,
ee, GALA, è naa ɓɛtɛni maanɔɠɔ nui ʋɛ.
12 Maliɠii woo ɠila boni,
gaamago nɔ, woo niinɛ ʋagɔi ma ɠeelaiti ti ɠɛni ga kɔɔʋɛbɛ wolai,
13 kɔɔʋɛbɛiti ta-masagiti ti ʋela, ti ʋela,
anzanuiti ti yɛni taazuʋɛ, naati ka ti aniiti gaaɠwɛɛni, niiti ti zogai kɔɔi zu.
14 Wa yɛsu nɔ laani togani ɠotai wu,* wo ɗa looɠo?
Poopogi ɠoʋegiti ti ɠolea ga walii,
maaleɠai é ga bazii, naa ɠɛa ga zanugi.
15 Siɛgi zu GALA Zɛbɛi-Pɛ-Maliɠii masagiti suvazani da,
kɔɔlɛ vukɔi ʋɛɛni Salamon gizei ma.
16 Ɓasan ɠizei, ɠa ga maaɲɛɛba ɠizei.
Gizei nii nɔungi mɔinɗai, Ɓasan ɠizei,
17 leeni vaa zu, gizei, ɗɛi ɗɔungiti mɔinɗai, è toloi ɠulazu ga gizei,
nii nɛai GALA bɛ ga é zei ma?
Ɠɔoɠɔ GALAGI ɠa kɛɛzu ga seizuʋɛ, eyɛsu ɠɔ.
18 GALA ná-kɔɔɠɔ wotoloiti ta ga waa mɔinmɔingiti, nu la zooga é ʋa ti ɠaalu,
Maliɠii ɠa ti zaama.
Sinayi ƓALAGI ɠa seizu ɲadegai.†
19 È lɛɛni naa maazuʋɛ,
è ʋa ná ɠɛ ga è-zeizuʋɛ, Ɠɔoɠɔ GALAGI!
È liini ga kɔɔ luɔiti,
è vebɛaniiti seɠe nuɓusɛiti saama,
anɛɛ kololala nuiti saama.
20 Mamagi ɠa Maliɠii ʋɛ,
toɠa gi zeɠezu ga ɠasɔ, folo-o-folo.
Naama ƓALAGI tɔna ka é ga gá-ɠizogi.
Lo!
21 Naama ƓALAGI ɠa é gi ʋɛ ga kizo GALAGI,
mazɔlɔɔ Ɠɔoɠɔ GALAGI, Maliɠii, toɠa zobogi bɛ é gi ɠizo saai ma.
22 GALA ka sili nuiti tɔungi wolowolo,
zɔi siɛ ʋelei ɲɔuɗai, toɠa naa nɔundeɠai yɛ nɔunkalagi ma é golowolo.
23 Maliɠii ɠɛni ma: «Nà ʋaazu ga tiye, gè zeɠe ga tiye Ɓasan,
gè ʋa ga tiye ti zeɠe kpoloɗɛi wuʋɛ,
24 naa ɠa a kɛ, è è-ɠɔɠɔi maagba ɲamai zu,
ɗa-ɠilɛiti ta tɔnɔ zɔlɔɔ, è zili nuiti ma ɲamai zu.»
25 Nuiti ta ɗa-ʋɛbɛi ziɛzuʋɛ ɠaazu, ee, GALA,
nà-GALAGI, ɗa-ʋɛbɛi ziɛzuʋɛ, nà-masagi, ɗa-ʋɛbɛi ɗa ziɛ, é ɗa li seizu ɲadegai.
26 Guye loo nuiti ta loni ti untuɠɔ, naa ʋolu, niiti ti gɛingɛin ganigiti gɛinsu,
zaamazuʋɛ ɠa anzalopoiti ti loni ná, tamadegiti ti ti ya, ti ɗa gɛin.
27 Ti ɗa ɠɛ ma: «À GALA mama wa-ɠaalɛbaiti su,
à Ɠɔoɠɔ GALAGI mama, wɔiti wo ɠulaai Izilayɛle ma zuwui zu!»
28 Wɛlɛ Ɓɛnzamɛn ʋa, nii dɔiɗai ti zaama, é loni ti untuɠɔ,
naa ʋoluma Zuda wolodamai ma ɠundiɠiiti, ti maaɠiliai ta-zeɠe zuʋuaiti su,
naa ʋoluma Zaɓulɔn nɔnɔ ma ɠundiɠiiti, é ɓɔ Nɛfɛtali nɔnɔiti ba.
29 Ɗa-ƓALAGI devea ga é zobogi ve è ʋɛ.
È zɛbɛi naa wɔɔlɔ, nii è kɛa gi ʋɛ, ee, GALA!
30 È zei ʋɛlɛi nii é zɛlɛni Zeluzalɛme maazu,
masagiti ta ʋa miná ga vebɛaniiti è ʋɔ.
31 Zelii lo seeligi zu zuai ma,
ta nikɛ zinɛ ɓulugi, é ɓɔ nuɓusɛiti ta-nikɛ yiʋoiti ba.
Ta ʋaazu ti nɔkɔ è wu ga ta-wali ɠaeiti.
Ʋa è niima nuɓusɛiti suvaza, tɛiti kpein kɔɔ vai nɛai ti ʋɛ!
32 Nu wolaiti ta ʋaazu, ti zeɠe Ezipete yooi zu,
Etiyopi nuiti ta ɓizɛzu, ti ʋa GALA pɔ bɛ, ti yeemaale tɔun ma.
33 Etea masadai zu nuɓusɛiti kpein, à guyei loo GALA bɛ,
à guyei loo Maliɠii wɔɔlɔ vaa ma.
Lo!
34 À guyei loo naa ʋɛ, nii é zeini geeɠɔlɔgi ɠɔma eɠɛ sooi, é ɗa ziɛ geeɠɔlɔ pɔlɔmai maazuʋɛ!
Wɛlɛ, toɠa wooɠulazu, gooi ɠaaɓaingai.
35 À GALA ná-zobodai zuɠwɛɛ!
Ná-bɔɔlɔlai ɠa volozu Izilayɛle maazu,
ná-zobogi ɠa ɠulazu kɛlɛma tonaɓiingi zu.
36 Ee, GALA, è maayikiʋɛ è-zeizu ɲadegai.
Tɔ ɠa é ga Izilayɛle ná-GALAGI,
é zɛbɛi ta zobogi veezu nuɓusɛiti zea.
Mamagi ɠa GALA bɛ!
* 68:14 togani ɠotai wu: Tati pelei taɠili ɓalaa ka ga nii: kɔɔlaaɠai zu † 68:18 Maliɠii ɠa ti zaama. Sinayi ƓALAGI ɠa seizu ɲadegai: Tati pelei taɠiligaa ɓalaa ka ga niiti: Maliɠii ɠa ti zaama, Sinayi ɠizei ma, seizu ɲadegai zu ɓaa Maliɠii ɠa ti zaama, Sinayi ɠizei ɠɛ seizu ɲadegai zu